Дзе ж я вазьму тыя авакады, “Філадэльфіі” ці ласосі? Іх у наш аграгарадок толькі па вялікіх святах прывозяць, і тое пад заказ… Я, па праўдзе, не ўсё гэта на свае вочы бачыла. Стала думаць: “Авакада зялёнае. Зялёны і агурок”. Я і ўзяла агурок, які быў… маласольны, што ўлетку катала. І парэзала яго на ладныя палоскі. Кратаю мазгамі далей: “Сыр “Філадэльфія”. Філадэльфія – гэта ў Амерыцы. А амерыканскага сыру тут з роду не было. Хто ж сюды амерыканскі сыр павязе? Але ж сыр, ён і ў Афрыцы сыр!” Якраз два дні назад я нарабіла хатняга, дык яго і нашынкавала. А чым мой горш за амерыканскі? І навошта для японскіх сушы трэба амерыканскі сыр? Свайго хіба няма? Ці так на яго паглядзі, ці так…